Ij Musicant ëd Riva ‘d Cher

Ij Musicant ëd Riva 'd Cher a nasso ‘nt ël 1995 da n’idea dël Magìster Domenico Torta (stranòm Tasché) con l’intenssion ëd arpijé le sonorità piemontèise dj’ agn ch’a van dal 1930 tìpiche dël quintèt, dël bandin e dij musicant che con esecussion caraterìstiche a-i ero le fondamenta dël bal an cassin-a e dël bal a còrda.

So repertòri a l’é fàit ëd polche, valzer, mazurche, brando, corente e cansson dla tradission popolar piemontèisa.

Ij Musicant a son eut element (orgànich principal: na fisarmònica, doi clarin, doi trombe, doi trombon, un bass a fià) e a son nen mach dij musicisti, a son ëdcò dj’ator, intérpreti dël teatro dialetal piemontèis tanto pressios për la consservassion dël patrimòni d’us, costum e tradission ch’a fan part dla coltura popolar dla nòstra tèra.

## Formassion
·        Domenico Torta (vos, fisarmònica)

·        Pasquale Campera (vos, clarin)

·        Enrico Frezzato (vos, clarin)

·        Roberto Vernero (vos, tromba)

·        Pierluigi Franceschi (vos, tromba)

·        Gabriele Gariglio (vos, trombon)

·        Gabriele Savio (vos, trombon)

·        Valerio Chiovarelli (vos, bass a fià)

A l’han ëdcò fàit part dij Musicant ant  j’agn passà Ezio Cordero, Dino Tosco, Angelo Lasagna, Claudio Necco; Luciano Marocco a la regìa djë spetacoj ansema a Domenico Torta.

## Teatro
Ël prim spetacol portà an teatro a l’ha ‘l titol “Ant j’euj na stòria… la nòsta” ‘ndoa tut a së svolgg tacà a na tàula intéis coma pont ëd riferiment e ‘d ritreuv dla famija contadin-a. Da tacà a la tàula a parto le stòrie e la mùsica ch’a ‘ncamin-a con djë strument musicaj pòver coma bote, bicer, cuciar, rastej, ramasse, bidon, faussia, torototela, còrn, tabërne, cantaran-e e siass, për finì ant na fàula musical sapientement contà da Tasché.

Lë scond spetacol dal titol “Se ij bogianen a bogio… pòrca miseria” a part da la mùsica dla nòstra tèra sonà con jë strument tipich dël bal piemontèis,  passand peui da le conte e ij gieugh dle masnà, ij cant religios, ij cant dël travaj, fin-a a mës-cesse con la mùsica che ij nòstri migrant a treuveran  ant l’America (Merica, ‘nt lë spetacol) e con le speranse ‘d treuvé na tèra neuva.

Ël ters spetacol, dal titol “Racconti di paesaggi sonori - Piccolo Popolo – ƒievoli ƒiabole ƒrivole” diversament da j’àiti ch’a son an lenga piemontèisa, a l’é an italian, e a conta la stòria ‘d quatr fàule:  *L'omino e la vecchia torre, Le sei principesse, I tre rastrelli musicanti* , *E un patà!*  Ij Musicant  ch’a son j’ator principaj dlë spetacol a son-o bote, bicer, ciòche tubolar, arciàm ornitològich, rastej, foèt, e a ven-o musicalment compagnà da n’orchestra d’arch (violin,violoncel, viòle e contrabass) e ‘n quartet ëd strument a fià (clarin, flàut, òboe, fagòt). Cost ëspetacol l’é stàit presentà la prima vira ‘nt ël fërvé dël 2015 ant ël Teatro Piccolo Regio ‘d Turin compagnà pròpi da l’orchestra dël Teatro Regio.

## Discografia
·         *I Musicanti di Riva Presso Chieri con Mario Piovano*  Ed. Pentagramma

·        *I Musicanti di Riva Presso Chieri – Ballo in cascina * Ed. Pentagramma

·        *I Musicanti di Riva presso Chieri – Festa in cascina * Ed.Pentagramma

·        *2007 - Saré l’uss e buté fora ‘l gat * Ed. FolkClub Ethnosuoni

·        *2013 -  Canti e danze dell’antico Piemonte  *Ed. Pentagramma (costa a l’é n’archeujta ‘d mùsiche popolar distribuija dal giornal “La Stampa” e neuv mùsiche  a son dij Musicant)

## Anliura esterna
·        

·        

Categorìa:Mùsica piemontèisa